ทียูโดมรับรายได้เต็มปี'53 อีก2โครงการฉลุยพ.ย.นี้
โพสต์ทูเดย์ &#8212; กองทุนรวมที ยู โดมฯ เปิดเช่าพื้นที่ส่วนคอมเพล็กซ์แล้ว คาดธ.ค.ม.ค. 2553 เห็นโฉมเต็มรูป ผู้ลงทุนเฮ! ปีหน้ารับรู้รายได้เต็ม 100%
21 ก.ย. 2552

โพสต์ทูเดย์ — กองทุนรวมที ยู โดมฯ เปิดเช่าพื้นที่ส่วนคอมเพล็กซ์แล้ว คาดธ.ค.ม.ค. 2553 เห็นโฉมเต็มรูป ผู้ลงทุนเฮ! ปีหน้ารับรู้รายได้เต็ม 100%
นายมาริษ ท่าราบ กรรมการผู้จัดการ บริษัทหลักทรัพย์จัดการกองทุน (บลจ.) ไอเอ็นจี (ประเทศไทย) ในฐานะผู้จัดการกองทุนรวมอสังหาริมทรัพย์ ที ยู โดม เรสซิเดนท์เชียล คอมเพล็กซ์ หรือกองทุนรวม TU-PF เปิดเผยว่า โครงการยังคงเดินหน้าอย่างต่อเนื่อง ซึ่งขณะนี้การก่อสร้างแล้วเสร็จ 90% คาดว่าเดือนพ.ย.ทุกอย่างจะเสร็จสมบูรณ์ ทำให้กองทุนจะรับรู้รายได้จากโครงการทั้งหมดในปีหน้า
“แม้ที่ผ่านมาอาจเกิดความล่าช้า แต่จากนี้บริษัทยังเชื่อมั่นว่าอัตราผลตอบแทนของโครงการ (IRR) ระยะเวลาลงทุน 30 ปี ยังคงอยู่ที่ระดับ 12% ตามที่เคยตั้งเป้าหมายเอาไว้” นายมาริษ กล่าว
ทั้งนี้ กองทุนรวม TU-PF ลงทุนในสิทธิการเช่าที่ดินของมหาวิทยาลัยธรรมศาสตร์ รังสิต พื้นที่กว่า 12 ไร่ แบ่งเป็น 3 ส่วน โดยมีหอพักนักศึกษา 10 ชั้น 3 หลัง ซึ่งเข้าพักเต็มแล้วและทยอยรับรู้รายได้มาตั้งแต่เดือนพ.ค.ที่ผ่านมา ส่วนเซอร์วิสอพาร์ตเมนต์ 1 หลังจำนวน 250 ห้อง อยู่การระหว่างตกแต่ง คาดว่าจะเสร็จในเดือนพ.ย.นี้ โดยอัตราค่าเช่าห้องพักก็สูงขึ้นจากเดิมที่คาดไว้ 7,000 บาทต่อเดือน ก็เพิ่มเป็น 1 หมื่นบาทต่อเดือน ปรับราคาตามตลาด ซึ่งรองรับนักธุรกิจที่มีจำนวนมากในย่านนี้ได้
สำหรับในส่วนของพลาซาก่อสร้างเสร็จแล้วประมาณ 90% คาดว่าเดือนพ.ย.นี้น่าจะเสร็จ โดยมอบหมายให้บริษัท เดอะ ซี ไอ อี เอ็น คอมปานี เป็นผู้บริหารการตลาดและพื้นที่ขาย นายมาริษ กล่าวว่า กรณีที่บริษัทและตนเองถูกปรับและถูกภาคทัณฑ์นั้น ในปลายเดือนต.ค.นี้บริษัทจะประชุมผู้ถือหน่วยลงทุนของกองทุน TU-PF เพื่อชี้แจงรายละเอียดและตอบคำถามผู้ถือหน่วยลงทุน 
“กรณีที่ถูกสำนักงานคณะกรรมการกำกับหลักทรัพย์และตลาดหลักทรัพย์หรือก.ล.ต.ภาคทัณฑ์ ก็ได้ยื่นอุทธรณ์ไปตามกฎหมาย แต่เราในฐานะผู้บริหารก็มีหน้าที่ทำให้กองทุนเดินหน้าให้แล้วเสร็จและทำผลตอบแทนให้แก่ผู้ถือหน่วยตามที่ได้ตกลงกันไว้” นายมาริษ กล่าว
อย่างไรก็ตาม หลังเกิดเหตุดังกล่าวทำให้การออกกองทุนฯ หลังจากนี้จะรัดกุมและชัดเจนมากขึ้น โดยระบุในหนังสือชี้ชวนว่าเรื่องไหนควรขอหรือไม่จำเป็นต้องขอมติที่ประชุมและความเสี่ยงเป็นอย่างไรบ้าง เพื่อไม่ให้เกิดปัญหาอีก หลังจากพบว่าปัญหาที่เกิดขึ้นเป็นเรื่องของการตีความ
นางนิติมา เกียรติวาทีรัตน์ กรรมการผู้จัดการ บริษัท เดอะ ซี ไอ อี เอ็น คอมปานี ในฐานะฝ่ายบริหารการตลาดและพื้นที่ขายในส่วนพลาซา กล่าวว่า ภาพรวมโครงการแล้วเสร็จ 80% เฉพาะในส่วนตึกที่ 3-4 เสร็จแล้ว 90% อยู่ระหว่างการตกแต่งเพื่อให้ร้านค้าหรือผู้ที่สนใจเข้ามาเช่าพื้นที่ โดยคาดว่าเดือนธ.ค. 2552 หรือเดือนม.ค. 2553 จะเปิดให้เข้ามาในพื้นที่ได้ 
ในเบื้องต้นคาดว่าอัตราการเช่าพื้นที่ในปี 2553 จะอยู่ที่ 60% และเพิ่มขึ้นปีละ 10% จากพื้นที่ทั้งหมด 1.2 หมื่นตารางเมตร โดยคาดว่าประมาณ 3 ปี จะมีการเช่า 100%
ขณะเดียวกันแม้จะมีปัญหาเกิดขึ้นกับกองทุน แต่ไม่ได้ส่งผลกระทบต่อลูกค้าที่จะเข้ามาเช่าพื้นที่ หลังจากเริ่มคุยกับผู้เช่ามีทั้งธนาคารพาณิชย์และแบรนด์ดังอย่าง แม็คคาเฟ่ เรดแมงโก้ หรือที่ตรงความต้องการของนักศึกษา วัยรุ่น บนคอนเซปต์ Lifestyle Shopping Center รูปแบบทันสมัยผสมผสานกับกลิ่นอาย “ท่าพระจันทร์” ที่เป็นเอกลักษณ์ของชุมชนมหาวิทยาลัยธรรมศาสตร์